VIIENDA KOOSSEISU

MÄÄRUS

Haapsalu,								31. märts 2006 nr 06

Vähekindlustatud elanikkonnale kaugkütte
hinnatõusu kompenseerimiseks sotsiaaltoetuste
määramise ja maksmise kord

Määrus kehtestatakse sotsiaalhoolekande seaduse § 8 p 2, § 42 lg 3 ja 4, kohaliku omavalitsuse korralduse seaduse § 6 lg 1, § 22 lg 1 p 5, § 23 ning Haapsalu põhimääruse § 12 lg 1 p 5, § 62 alusel:

§ 1. Reguleerimisala
(1)	Määrusega kehtestatakse riigieelarvest Haapsalu linnale eraldatud vahenditest kaugküttesoojuse hinnatõusu kompenseerimiseks makstava sotsiaaltoetuse (edaspidi kaugkütte toetus) määramise ja maksmise tingimused ning kord.

§ 2. Mõisted
	Käesolevas korras kasutatakse mõisteid alljärgnevas tähenduses:
1)	toimetulek on isiku või perekonna füüsiline või psühhosotsiaalne võime igapäevases elus toime tulla;
2)	sotsiaaltoetus on isiku või perekonna toimetuleku soodustamiseks antav rahaline toetus;
3)	vähekindlustatud perekond on leibkond, kelle iga liikme netosissetulek kuus peale eluasemekulude mahaarvamist on alla riiklikult kehtestatud toimetulekupiiri kahe ja poole (2,5) kordset määra;
4)	vähekindlustatud üksi elav isik on isik, kelle netosissetulek kuus pärast eluaseme alaliste kulude mahaarvamist on alla riiklikult kehtestatud toimetulekupiiri kahe ja poole (2,5) kordset määra.

§ 3. Kaugkütte toetuse määramise alused
(1)	Kaugkütte toetust on õigustatud taotlema vähekindlustatud üksi elav isik või vähekindlustatud perekond.

(2)	Kaugkütte toetuse määramise aluseks on taotleja ja tema perekonnaliikmete sissetulek, millest on maha arvatud nimetatud isikutele makstud ühekordsed riiklikud toetused. Kaugkütte toetuse määramisel loetakse perekonna liikmeteks abielus või abielulistes suhetes olevad samas eluruumis elavad isikud, nende ülalpidamisel olevad lapsed ja vanemad või muude üht või enamat tuluallikat ühiselt kasutatavad või ühise majapidamisega isikud.

(3)	Perekonna sissetulekute arvutamisel võidakse võtta arvesse ka taotlejast eraldi elava perekonna liikme sissetulekud, kui ta on seadusest tulenevalt kohustatud ülal pidama toetuse taotlejat või taotleja ülalpidamisel olevaid isikuid.

(4)	Kaugkütte toetuse määramisel võetakse aluseks kehtiv soojusenergia MWh hind arvestusperioodil, mille osas kompensatsiooni taotletakse ja võrreldakse seda eelmise aasta samal arvestusperioodil kehtiva soojusenergia MWh hinnaga kroonides.

§ 4. Kaugkütte toetuse taotlemine
(1)	Kaugkütte toetust on õigustatud taotlema Haapsalu linnas alaliselt elav vähekindlustatud üksi elav isik või perekond, kes on kantud Eesti rahvastikuregistrisse Haapsalu linna elanikuna ja omab õiguslikku alust eluruumi kasutamiseks.

(2)	Toetuse määramisel on eluruumi kasutamise õiguslikuks aluseks:
1)	omandiõigus eluruumile;
2)	liikmelisus elamuühistus (-kooperatiivis);
3)	eluruumi üürileping, välja arvatud leping, mis on sõlmitud perekonnaliikmete endi vahel.

(3)	Kaugkütte toetust võib taotleda toetust vajava isiku huvides ka temale määratud eestkostja või hooldaja või muu isik, kellel on andmeid abivajava isiku kohta.

(4)	Kaugkütte toetuse taotlemiseks esitab taotleja kirjaliku avalduse Haapsalu Linnavalitsuse sotsiaal- ja tervishoiuosakonnale kütteperioodi iga arvestuskuu kohta eraldi. Taotluses märgitakse ära taotleja nimi, isikukood, elukoht, andmed perekonna koosseisu kohta. Taotlusele lisatakse üksi elava isiku või perekonna liikmete sissetulekute kohta tõendid (viimase 3 kuu bruto- ja netopalk, makstud või saadud elatisraha, töötu toetus, emapalk, riiklike peretoetuse seaduse alusel makstavad igakuised toetused, jm).

(5)	Sissetulekute hulka ei arvestata:
1)	üksi elavale isikule või perekonnale või selle liikmetele makstud toetusi riigieelarve või Haapsalu Linnavalitsuse eelarve vahenditest;
2)	puuetega inimeste sotsiaaltoetuse seaduse alusel makstavaid toetusi, välja arvatud puudega vanema toetus ja hooldajatoetus;
3)	riiklike peretoetuste seaduse alusel makstavat kolme-ja enamalapselise ning kolmikuid kasvatava vanema toetust;
4)	riigi tagatisel antud õppelaenu;
5)	tööturuteenuste ja toetuste seaduse alusel tööturukoolituses osalemise korral makstavat stipendiumi ning sõidu- ja majutustoetust ning tööpraktikas osalemise korral makstavat sõidu- ja majutustoetust.

(6)	Toetuse taotlusele tuleb lisada üksi elava isiku või perekonna poolt jooksval kuul tasumisele kuuluvate eluasemekulude kuludokumentide koopiad alljärgnevalt:
2)	tegelik korteriüür või hooldustasu;
3)	kütteks või soojaveevarustuseks tarbitud soojusenergia või kütuse maksumus;
4)	tarbitud vee ja kanalisatsiooniteenuse maksumus;
5)	tarbitud elektrienergia maksumus;
6)	tarbitud majapidamisgaasi maksumus;
7)	maamaksukulud, mille arvestamise aluseks on kolmekordne elamualune pind;
8)	hoonekindlustuse kulud, mis on arvestatud kasutatavale eluruumile;
9)	tegelik olmejäätmete veotasu.

(7)	Toetuse taotleja poolt jooksval kuul tehtud muid kulutusi (pangalaen, liising jm) kaugkütte toetuse määramisel arvesse ei võeta.

(8)	Sotsiaal- ja tervishoiuosakond registreerib taotlused ning edastab käesoleva korra kohaselt esitatud taotlused linnavalitsuse sotsiaalkomisjonile. Kui taotluses ei kajastata toetuse määramiseks piisavalt andmeid või ei esitata kõiki vajalikke dokumente, edastab sotsiaal- ja tervishoiuosakond 5 tööpäeva jooksul taotlejale informatsiooni, milliseid andmeid või dokumente on vajalik juurde esitada.

§ 5. Kaugkütte toetuse määramine
(1)	Kaugkütte toetuse määrab hiljemalt 30 kalendripäeva jooksul arvates taotluse ja kõikide vajalike dokumentide saamise päevast linnavalitsuse sotsiaalkomisjon, kes tegutseb põhimääruse alusel.

(2)	Sotsiaalkomisjoni koosoleku protokoll koos taotlejate nimekirjaga, kellele on sotsiaalkomisjoni otsuse alusel määratud kaugkütte toetus, esitatakse kinnitamisele linnavalitsusele. Linnavalitsus kinnitab sotsiaalkomisjoni otsuse oma korraldusega.

(3)	Kaugkütte toetuse määramisest võib keelduda kui:
1)	taotleja on toetuse saamiseks esitanud valeandmeid;
2)	taotleja ja tema pereliikmete sissetulekud ületavad käesoleva korraga kehtestatud minimaalsete sissetulekute piiri.

(4)	Kaugkütte toetuse andmisest keeldumise otsus tehakse isikule teatavaks kirjalikus vormis viie tööpäeva jooksul, arvates otsuse tegemise päevast linnavalitsuse poolt.

§ 6. Kaugkütte toetuse maksmine
(1)	Kaugkütte toetus makstakse vastavalt taotleja soovile välja sularahas või kantakse taotleja pangakontole seitsme (7) tööpäeva jooksul peale korralduse vastu võtmist.

(2)	Kaugkütte toetust taotlenud isiku kirjalikul nõusolekul võib toetuse välja maksta ka otse toetuse saajale teenust osutanud asutusele või muule isikule. Erandjuhul, komisjoni põhjendatult kaalutletud otsuse alusel, võib toetust maksta toetuse saajale teenust osutanud asutusele või isikule ka ilma taotleja nõusolekuta.

§ 7. Määruse rakendamine
(1)	Määruse alusel kompenseeritakse kaugküttesoojuse hinnatõusu 2006. aasta kütteperioodil ajavahemikul 01. aprill kuni 31. mai.
(2)	Määrus jõustub 01. aprill 2006.

Arder Väli
Volikogu esimees